1.  ปัจจัยความเสี่ยง

1.1 ความเสี่ยงทางด้านเศรษฐกิจ

การดำเนินธุรกิจของบริษัทฯ
มีความสัมพันธ์โดยตรงกับภาวะเศรษฐกิจของประเทศไทยและภาวะเศรษฐกิจของโลก
เนื่องจากการเปลี่ยนแปลงของความผันผวนของภาวะเศรษฐกิจภาวะการซื้อขายหลักทรัพย์ในตลาดหลักทรัพย์แห่งประเทศไทย
การเปลี่ยนแปลงทางการเมืองอันจะส่งผลให้เกิดการเปลี่ยนแปลงในนโยบายการบริหารประเทศของรัฐบาล
และความไม่แน่นอนของภาวะเศรษฐกิจอันเกิดจากนโยบายต่าง ๆ
ของภาครัฐอันมีผลโดยตรงต่อการให้บริการคำปรึกษางานด้านให้คำปรึกษาด้านธุรกิจและการเงิน
การลงทุน ทั้งแผนงานที่จะให้บริการแก่ลูกค้า และระยะเวลาในการให้บริการ
เนื่องจากลูกค้าอาจมีความจำเป็นที่จะต้องรอจังหวะของการลงทุนหรือดำเนินการ
หรือทำให้ระยะเวลาการดำเนินการต่าง ๆ ของลูกค้านานขึ้น ดังนั้น
ความเสี่ยงดังกล่าวอาจทำให้รายได้หลักของบริษัทฯ ลดลงอย่างมีสาระสำคัญ
ซึ่งมีผลกระทบต่อผลการดำเนินงานและฐานะการเงินของบริษัทฯ

อย่างไรก็ดี ถึงแม้ความเสี่ยงทางด้านเศรษฐกิจดังกล่าวอยู่นอกเหนือความสามารถที่บริษัทฯ
จะสามารถควบคุมได้ บริษัทฯ ได้พยายามลดความเสี่ยงดังกล่าว โดยการขยายธุรกิจของบริษัทฯ
เพิ่มเติมในด้าน ให้คำปรึกษาด้านการลงทุนสำหรับเงินลงทุน Offshore Capital
ซึ่งถือเป็นกระจายความเสี่ยงดังกล่าวได้ในระดับหนึ่งและเป็นช่องทางการดำเนินธุรกิจของบริษัทฯ
อีกทางหนึ่งที่จะทำให้รายได้ของบริษัทฯ มั่นคงขึ้น

1.2. ความเสี่ยงในการพึ่งพิงผู้บริหารและบุคลากรที่มีความสำคัญ

เนื่องจากธุรกิจของบริษัทฯ
เป็นการให้บริการที่ต้องอาศัยความรู้ความสามารถทางด้านธุรกิจและการเงิน
จึงจำเป็นต้องอาศัยผู้มีประสบการณ์และความรู้อีกทั้งเป็นที่รู้จักในแวดวงธุรกิจ ดังนั้น
ความสำเร็จของบริษัทฯ จึงขึ้นอยู่กับการได้รับงานอย่างต่อเนื่อง โดยที่บริษัทฯ
ต้องพึ่งพิงผู้บริหารและบุคลากรที่มีความรู้ความสามารถ ทั้งนี้ บริษัทฯ จำเป็นต้องพึ่งพิงบุคลากรหลัก
2 กลุ่ม คือ

(1) ผู้บริหารของบริษัทฯ ได้แก่ นายชาญ บูลกุล ซึ่งดำรงตำแหน่งรองประธานคณะกรรมการบริษัทฯ
ประธานคณะกรรมการบริหาร และกรรมการผู้อำนวยการ ซึ่งนายชาญ ฯ
เป็นผู้มีประสบการณ์การทำธุรกิจในประเทศไทยมาอย่างยาวนาน
และมีเครือข่ายการติดต่อทางธุรกิจที่กว้างขวาง ทั้งนี้ นายชาญฯ
มีส่วนสำคัญอย่างมากในการติดต่อหาลูกค้าให้กับบริษัทฯ
และยังเป็นผู้บริหารที่ให้คำปรึกษาที่สำคัญของงานให้บริการของบริษัทฯ ด้วย

(2) บุคลากรและทีมงานฝ่ายงานให้คำปรึกษาด้านธุรกิจและการเงิน การลงทุน
ซึ่งเป็นทีมงานหลักในการดำเนินธุรกิจให้บริการของบริษัทฯ
ต้องเป็นบุคคลที่มีความรู้ความสามารถและ
มีประสบการณ์ จึงมีการแข่งขันสูงเพื่อแย่งชิงตัวบุคลากรที่เหมาะสม

หากบริษัทฯ ต้องสูญเสียผู้บริหาร บุคลากร และทีมงานที่สำคัญเหล่านี้แล้ว อาจทำให้บริษัทฯ
ไม่สามารถหาลูกค้า และไม่สามารถให้บริการลูกค้าได้อย่างมีประสิทธิภาพอันอาจทำให้ บริษัทฯ
สูญเสียรายได้และมีผลกระทบต่อการดำเนินงานของบริษัทฯ แม้ว่าบริษัทฯ
จะสามารถจัดหาบุคลากรที่มีความสามารถมาทดแทนได้
แต่อาจจะต้องใช้ระยะเวลาในการทำให้เป็นที่รู้จักและยอมรับในความสามารถ อย่างไรก็ดี
บริษัทฯได้ให้ความสำคัญกับบุคลากร และการพัฒนาการฝึกอบรมอย่างสม่ำเสมอ
ซึ่งประกอบด้วยการเปิดให้เข้าร่วมสัมมนาหลักสูตรที่จัดขึ้นทั้งภายใน และภายนอกสำนักงาน
นอกจากนี้ บริษัทฯ ยังได้ให้ผลประโยชน์ที่ผู้บริหารและพนักงานดังกล่าวของบริษัทฯ
จะได้รับจากการดำเนินงานของบริษัทฯ ในลักษณะของการออกใบสำคัญแสดงสิทธิ
ที่จะซื้อหุ้นสามัญของบริษัท ฯ ให้แก่กรรมการ ผู้บริหารระดับสูง และพนักงาน (ESOP-Warrants)
เพื่อเป็นแรงจูงใจในการทำงาน ทั้งนี้ บริษัทฯ เชื่อว่า การพัฒนาบุคลากรของบริษัทฯ
และการให้ผู้บริหารและพนักงานได้รับผลประโยชน์จากการดำเนินงานร่วมกับบริษัทฯ
จะส่งเสริมให้เกิด
ความภักดีต่อองค์กรในระยะยาว

3.  ความเสี่ยงในการขยายธุรกิจ

ในปี 2550 บริษัทฯ มีแผนในการขยายธุรกิจให้บริการทางด้านธุรกิจและการเงิน การลงทุน เพิ่มขึ้น
และการให้คำปรึกษาด้านการลงทุนสำหรับเงินลงทุน Offshore Capital
ซึ่งเป็นธุรกิจที่เกี่ยวเนื่องกับการให้บริการด้านธุรกิจและการเงิน การลงทุน แต่บริษัทฯ
เพิ่งเริ่มดำเนินการในธุรกิจดังกล่าว และมีพนักงานไม่มากนัก ซึ่งบริษัทฯ
จะต้องดำเนินงานอย่างระมัดระวังในการขยายธุรกิจให้ไม่เร็วจนเกินไป
โดยอาศัยประสบการณ์และความรู้ความสามารถของคณะผู้บริหาร

1.4 ความเสี่ยงจากการแข่งขัน

เนื่องจากธุรกิจการให้บริการด้านงานให้คำปรึกษาด้านธุรกิจและการเงิน การลงทุน
เป็นงานที่มีหลายกลุ่มเข้ามาให้บริการมากขึ้น นอกเหนือจากที่ปรึกษาทางการเงิน เช่น
ที่ปรึกษาธุรกิจ บริษัทรับตรวจสอบบัญชี ที่ปรึกษากฎหมาย และที่ปรึกษาอิสระอื่น ๆ เป็นต้น
จนอาจทำให้องค์กรดังกล่าว กลายเป็นคู่แข่งรายใหม่ของบริษัทฯ
โดยองค์กรดังกล่าวอาจมีฐานลูกค้าจากการให้บริการเดิมและมีความสามารถในการแข่งขันด้านราคา
และสามารถเทียบเคียงงานให้บริการเช่นเดียวกับบริษัทฯ ได้ ดังนั้น บริษัทฯ
จึงมีความเสี่ยงที่รายได้ของบริษัทฯ อาจลดลงจากการแข่งขันด้านราคาของคู่แข่งรายใหม่ที่เพิ่มขึ้น
อย่างไรก็ตาม บริษัท ฯ มีสายสัมพันธ์ที่ดีจากประสบการณ์อันยาวนาน การมีชื่อเสียงเป็นที่รู้จัก
และความรู้ความสามารถด้านการให้คำปรึกษาทางธุรกิจ และการเงินของนายชาญฯ
รองประธานคณะกรรมการบริษัทฯ ประธานคณะกรรมการบริหาร และกรรมการ
ผู้อำนวยการ ในการติดต่อลูกค้าและให้ความเชื่อมั่นในการงานให้บริการแก่ลูกค้าของบริษัทฯ ดังนั้น
ความเสี่ยงดังกล่าวจึงไม่น่าจะมีผลกระทบต่อการดำเนินงานของบริษัทฯ มากนัก